b"\n_START_ARTICLE_\nOperacija Dinamo\n_START_PARAGRAPH_\nOperacija Dinamo (angle\xc5\xa1ko Operation Dynamo) je bilo kodno ime za pomorsko evakuacijo britanskih in francoskih enot iz obal Dunkerkquea med drugo svetovno vojno, po tem ko so se te zna\xc5\xa1le v nem\xc5\xa1kem obro\xc4\x8du, iz katerega ni bilo izhoda. Operacija se je za\xc4\x8dela v zgodnjih jutranjih urah 26. maja in je trajala, do 4. junija 1940, ko je bilo iz obal Dunkerkquea evakuiranih ve\xc4\x8d kot 330.000 angle\xc5\xa1kih in francoskih vojakov. Pri re\xc5\xa1evanju vojakov je sodelovalo ve\xc4\x8d tiso\xc4\x8d plovil od velikih prekooceank pa vse do majhnih ribi\xc5\xa1kih \xc4\x8dolnov.\n_START_SECTION_\nPredhodni dogodki\n_START_PARAGRAPH_\n1. septembra 1939 je Tretji rajh napadel Poljsko, zaradi \xc4\x8desar sta Zdru\xc5\xbeeno kraljestvo in Francija napovedali vojno Nem\xc4\x8diji. Temu je na zahodni fronti sledila nekak\xc5\xa1na la\xc5\xbena vojna, ko ne ena ne druga stran nista prevzeli pobude in napadli sovra\xc5\xbenika, kar je na koncu zaveznike veliko stalo, saj Nemci leta 1939 na zahodni fronti niso imeli omembe vrednih enot. Med letoma 1939 in 1940 je Nem\xc4\x8dija zaradi \xc5\xbeelezove rude, ki jo je dobivala preko Norve\xc5\xa1ke in \xc5\xa0vedske, napadla Dansko ter jo nato uparabila za napad na Norve\xc5\xa1ko. Za Norve\xc5\xa1ko so se zanimali tudi Britanci, zato so v njenih vodah polo\xc5\xbeili mine, da bi tako prepre\xc4\x8dili izkrcanje nem\xc5\xa1kih enot. Temu je sledilo izkrcanje angle\xc5\xa1kih in francoskih \xc4\x8det, ki so se skupaj z norve\xc5\xa1ko vojsko borile proti nem\xc5\xa1ki vojski. Po ve\xc4\x8d krvavih spopadih na daljnem severu so Nemci prepri\xc4\x8dljivo zmagali in Britanci so se bili prisiljeni umakniti._NEWLINE_Desetega maja je bilo tako imenovane la\xc5\xbene vojne konec. Hitler je napadel Nizozemsko, Belgijo in Luksemburg. Istega dne je Winston Churchill postal Predsednik vlade Zdru\xc5\xbeenega kraljestva. Primer Rumeni, kakor so Nemci imenovali na\xc4\x8drt za poraz Francije, je dolo\xc4\x8dal preboj oklepnih enot skozi Ardene mimo Sedana do obale Rokavskega preliva pri Abbevillu, pri katerem bi izvedli sunek tanki, ki bi jim sledile motorizirane enote in jih \xc5\xa1\xc4\x8ditili bombniki strmoglavci ter padalske enote, ki bi izsko\xc4\x8dile za sovra\xc5\xbenikovimi polo\xc5\xbeaji. Za napad je bilo pripravljenih sto sedemnajst divizij pod poveljstvom generalov Fedorja von Bocka in Gerda von Rundsteda. Ofenziva je dolo\xc4\x8dala sunek mimo Maginotove linije skozi Luksemburg, Nizozemsko in Belgijo. Isto\xc4\x8dasno, ko so Nemci napadli Nizozemsko in Belgijo so Francoske in Angle\xc5\xa1ke enote prestopile Belgijsko mejo in se spopadle z nem\xc5\xa1ko vojsko. Kljub premo\xc4\x8di v oro\xc5\xbeju jih je presenetila nova taktika bojevanja zaradi \xc4\x8desar so se kmalu zna\xc5\xa1li v obro\xc4\x8du nem\xc5\xa1kih tankov iz katerega ni bilo izhoda. 20. maja so razmere postale \xc5\xbee izredno kaoti\xc4\x8dne, kljub nekaj uspelim protinapadom Angle\xc5\xa1kih in Francoskih enot se polo\xc5\xbeaja ni dalo ve\xc4\x8d spremeniti zato je bila edina re\xc5\xa1itev evakuacija.\n_START_SECTION_\nOperacija se za\xc4\x8dne\n_START_PARAGRAPH_\nDunkerque je bil leta 1940 majhno obmorsko pristani\xc5\xa1\xc4\x8de in letovi\xc5\xa1ko mesto ob Rokavskem prelivu, ki ni bilo primerno za velike prekooceanske ladje. Sidri\xc5\xa1\xc4\x8de sta pred visokimi valovi varovala dva nasipa. Ladje, ki so \xc5\xbeelele zapluti v pristani\xc5\xa1\xc4\x8de, so morale pluti mimo Calaisa in Nieuwpoorta. Nemci so ti dve mesti zavzeli le nekaj dni pred za\xc4\x8detkom operacije in tam postavili topove, s katerimi so nadzorovali ves pomorski promet v smeri Dunkerquea._NEWLINE_Prva ladja, ki je zaplula v pristani\xc5\xa1\xc4\x8de po ranjence je bila Mona's Isle. Njena naloga je bila evakuacija ranjencev, ki so jih z re\xc5\xa1evalnimi avtomobili pripeljali dan prej in so na pomolih \xc4\x8dakali na prihod bolni\xc5\xa1kih ladij. Kmalu zatem ko je ladja priplula v pristani\xc5\xa1\xc4\x8de so se na nebu nad mestom pojavili lovci in bombniki strmoglavci, ki napadejo ladjo in kolono re\xc5\xa1evalnih vozil, v kateri nato zgori ve\xc4\x8d sto ranjenih britanskih vojakov. Zaradi napada v naglici vkrcajo 1420 vojakov in ranjencev. Ladja nato zapusti pristani\xc5\xa1\xc4\x8de, vendar jo nedale\xc4\x8d od obale z granatami zasuje nem\xc5\xa1ko obalno topni\xc5\xa1tvo, kasneje pa ladjo napadejo \xc5\xa1e letala, ki jo mo\xc4\x8dno po\xc5\xa1kodujejo vendar ladja odpluje in v spremstvu dveh ru\xc5\xa1ilcev naslednjega dne prispe v Dover. Ta dogodek je bil uvod v tisto, kar se bo zgodilo Britancem v naslednjih dneh._NEWLINE_Proti Dunkerqueu je nato odplulo \xc5\xa1e pet velikih transpornih ladij vendar so jih Nemci pred belgijsko obalo zasuli z bombami zaradi \xc4\x8desar so se bile prisiljene umakniti. V pristani\xc5\xa1\xc4\x8de se je uspelo prebiti le nekaj manj\xc5\xa1im plovilom, vendar je bilo do takrat pristani\xc5\xa1\xc4\x8de \xc5\xbee popolnoma uni\xc4\x8deno zato je bila evakuacija mo\xc5\xbena le iz pla\xc5\xbe pred mestom. Pla\xc5\xbee Maloles-Bainsa, ki so bile znane med turisti so tako postala sidri\xc5\xa1\xc4\x8da za evakuacijo ve\xc4\x8d tiso\xc4\x8d britanskih in francoskih vojakov. Najve\xc4\x8dji problem med evakuacijo je predstavljal transport vojakov iz obale do ladij saj je primanjkovalo \xc4\x8dolnov in ostalih manj\xc5\xa1ih plovil. Tako je v prvem dnevu evakuacije Britancem uspelo evakuirati le 6000 vojakov, na evakuacijo pa jih je \xc4\x8dakalo \xc5\xa1e ve\xc4\x8d kot 300.000. Nekaj je bilo nujno potrebno storiti, zato so med 27. majem in 28. majem iz vse ju\xc5\xbene Britanske obale vpoklicali vsa mo\xc5\xbena plovila od velikih prekooceanskih ladij, raznih tovornih ladij, vla\xc4\x8dilcev, carinskih ladij, jaht, turisti\xc4\x8dnih plovil, patruljnih \xc4\x8dolnov, ru\xc5\xa1ilcev pa vse do najmanj\xc5\xa1ih ribi\xc5\xa1kih \xc4\x8dolnov brez motorja, kompasa in pomorskih kart._NEWLINE_Ladje so se nato bolj ali manj organizirano odpravile proti Dunkerqu. Organizacija je bila polna improvizacij. Na marsikateri ladji so se zna\xc5\xa1li ljudje oz. prostovoljci, ki \xc5\xa1e nikoli niso stopili na ladijski krov. Za re\xc5\xa1evanje vojakov se je odlo\xc4\x8dil marsikateri lastnik zasebne jahte ali katerega drugega plovila, bilo je tudi mnogo avanturistov. Marsikatera ladja je bila brez motorja in kompasa ali pa sploh ni bila narejena za odprto morje, tako da je bil pravi \xc4\x8dude\xc5\xbe da so na\xc5\xa1le pot. Vendar pa to tudi ni bilo te\xc5\xbeko saj se je podnevi iz mesta dvigal velik oblak dima, pono\xc4\x8di pa se je videl sij tiso\xc4\x8dih po\xc5\xbearov. Ko je ladja prispela do obmo\xc4\x8dja evakuacije se je za\xc4\x8dela bitka s \xc4\x8dasom. V kar najkraj\xc5\xa1em \xc4\x8dasu je morala prevzeti kar najve\xc4\x8dje \xc5\xa1tevilo vojakov in se nato odpraviti nazaj proti Britaniji. Med evakuacijo je bilo celotno obmo\xc4\x8dje pod stalnimi topni\xc5\xa1kimi in letalskimi napadi, kljub temu da so obmo\xc4\x8dje neprestano preletavala letala RAF. Marsikatera ladja je postala \xc5\xbertev nem\xc5\xa1kih podmornic in torpednih \xc4\x8dolnov, ki so \xc4\x8dakali pred pristani\xc5\xa1\xc4\x8dem. Med evakuacijo je pri\xc5\xa1lo tudi do razli\xc4\x8dnih nesre\xc4\x8d ko sta se npr. dve ladji zaleteli ali pa ko sta dve britanski ladji v temi streljali ena na drugo ker sta mislili, da je sovra\xc5\xbenik. Mnogo vojakov in mornarjev je na poti v Zdru\xc5\xbeeno kraljestvo ve\xc4\x8dkrat zamenjalo plovilo saj se je njihovo prej\xc5\xa1nje plovilo zaradi preobremenjenosti potopilo ali pa ga je potopil sovra\xc5\xbenik._NEWLINE_Do polno\xc4\x8di 28. maja je bilo v Veliko Britanijo prepeljanih \xc5\xbee 45.000 vojakov, naslednjega dne pa se je njihovo \xc5\xa1tevilo pove\xc4\x8dalo na 47.310, 30. maja \xc5\xbee 45.955 in 1. junija celo 66.000 vojakov dokler 4. junija pristani\xc5\xa1\xc4\x8da ni zapustila zadnja zavezni\xc5\xa1ka ladja. To je bil ru\xc5\xa1ilec Shikori s 383 Francozi na krovu, nato so \xc5\xa1e pred son\xc4\x8dnim zahodom v mesto vkorakale nem\xc5\xa1ke \xc4\x8dete._NEWLINE_Lahko bi rekli, da je bila re\xc5\xa1evalna operacija uspe\xc5\xa1na saj je bilo re\xc5\xa1enih 338.226 britanskih in francoskih vojakov, vendar je bila cena te operacije visoka saj je bilo 228 ladij izgubljenih, 45 pa te\xc5\xbeko po\xc5\xa1kodovanih. Uni\xc4\x8denih je bilo tudi ve\xc4\x8d kot 100 manj\xc5\xa1ih plovil in mrtvih neznano \xc5\xa1tevilo vojakov in prostovoljcev. V boju z nem\xc5\xa1ko Luftwaffe je bilo sestreljenih tudi 177 britanskih letal.\n_START_SECTION_\nDogodki po operaciji\n_START_PARAGRAPH_\nHitler je bil zaradi uspeha Britancev besen. Feldmar\xc5\xa1al von Rundsted, \xc4\x8digar armadna skupina\xc2\xa0\xc2\xbbA\xc2\xab\xc2\xa0je dr\xc5\xbeala Britance v pasti, je pozneje dejal:\xc2\xa0\xc2\xbbKo bi bilo po moje, se Britanci ne bi tako poceni izmazali pri Dunkerqueu. Toda roke sem imel zvezane zaradi neposrednih ukazov od Hitlerja. Medtem ko so se Angle\xc5\xbei kobacali na ladje z obal, sem bil brez koristi prikovan zunaj pristani\xc5\xa1\xc4\x8da, ne da bi se mogel ganiti. Predlagal sem vrhovnemu poveljstvu, da bi nemudoma poslal svojih pet oklepnih divizij v mesto in tako popolnoma uni\xc4\x8dil Angle\xc5\xbee. Toda F\xc3\xbchrer mi je izrecno ukazal, da v nobenem primeru ne smem napasti...\xc2\xab_NEWLINE_Hitler je za uni\xc4\x8denje Angle\xc5\xbeev dolo\xc4\x8dil G\xc3\xb6ringovo Luftwaffe, saj se je bal za ceno, ki bi jo morali pla\xc4\x8dati njegovi preutrujeni tanki, \xc4\x8de bi napadli po te\xc5\xbeavnem ozemlju, medtem ko na jugu francoska armada \xc5\xa1e ni bila uni\xc4\x8dena. Precenjeval je uni\xc4\x8devalno mo\xc4\x8d zra\xc4\x8dnega bombardiranja, imel pa je tudi nejasne predstave o Britancih, saj jim je po padcu Francije nameraval vsiliti mir. 5. junija so Nemci prebili francosko obrambno \xc4\x8drto pri Sommi in se prebili do Sene. Dvanajstega junija Pariz razglasijo za odprto mesto, dva dni pozneje vanj vkorakajo nem\xc5\xa1ke \xc4\x8dete, s \xc4\x8demer se kon\xc4\x8da vojna v zahodni Evropi._NEWLINE_Dunkerque je bil za Angle\xc5\xbee poraz, vendar so ga spremenili v zmago. Churchill je bil zelo vesel sre\xc4\x8dnega razpleta, a je \xc5\xbee 5. junija spodnjemu domu parlamenta dejal\xc2\xa0\xc2\xbbNadvse moramo paziti, da v tej re\xc5\xa1evalni akciji ne bomo videli zmage. Vojne ni mogo\xc4\x8de dobiti z evakuacijami.\xc2\xab. Pravijo, da je Dunkerque zna\xc4\x8dilen za britansko strategijo, ki se odlikuje po tem, da izgublja bitke, a zmaga v vojnah. V tem primeru je bilo to res, saj so Britanci skupaj z Ameri\xc4\x8dani po nekaj izgubljenih bitkah leta 1945 vojno res dobili. Armada, ki se je re\xc5\xa1ila pri Dunkerqueu je sicer ostala brez te\xc5\xbeke oboro\xc5\xbeitve, vendar je postala jedro nove armade, ki bo branila Veliko Britanijo v primeru nem\xc5\xa1kega napada."